Kuljetusalalla riittäisi töitä, mutta työn raskaus karkottaa nuoria kuljettajia helpompiin hommiin.

Akaalla asuva Sami Luomaranta on etsinyt kuljetusyritykseensä työntekijää kuukausia. Viime viikolla lähti taas viesti työvoimaa välittävään Facebok-ryhmään.

– Koitetaas vielä kerran. Asut Hämeenlinna-Iitala-Akaalla, sulla on C- tai CE-kortti, kaikki muumit laaksossa, Luomaranta kirjoitti.

– Työ on raskasta, salikorttia ei vapaa-ajalla tarvi, hän varoittelee.

Luomaranta sanoo maksavansa työehtosopimuksen mukaista palkkaa, jos työntekijä osaa kellon ja raahautuu ajoissa paikalle, pitää kaluston ehjänä ja tekee työnsä hyvin. Ironisen sävyn syynä ovat useat pettymykset rekrytoinnissa.

Meillä on käynyt 13 harjoittelijaa, mutta kukaan ei ole vielä pärjännyt töissä. Tämmöistä tämä on.

– Fyysinen työ, joka vaatii tarkkuutta, eivät vain pysty siihen. Jotkut eivät osaa ajaakaan, mutta sen voi vielä opettaa. Mutta kun ei ole edes innostusta, vaan etsitään mieluummin töitä, jossa pääsee helpommalla.

Luomarannan mukaan kyse ei ole siitä, että kuormat olisivat nykypäivänä varsinaisesti liian raskaita kantaa. Työ kuitenkin muutoin raskasta, esimerkiksi rullakkojen lastaamista ja purkamista autoihin.

– Meillä on ollut kavereita, jotka eivät osaa käyttää edes pumppukärryjä, vaikka ovat opiskelleet logistiikkaa. Muutama kaveri ei tiennyt, miten pidetään tuntikirjanpitoa, kun ei ole opetettu koulussa. Hyviäkin on kyllä ollut.

” Meillä on ollut kavereita, jotka eivät osaa käyttää edes pumppukärryjä, vaikka ovat opiskelleet logistiikkaa.

Luomarannan mukaan yhdellä oli hieman outoja juttuja. Hän oli ufotutkija, joka tutki ”kummituksiin ja ufoihin liittyviä juttuja”.

– Toinen ilmoitti, että lähtee ajamaan Tampereelta Viialaan työhaastatteluun. Siitä on nyt neljä kuukautta aikaa. Ei löytänyt perille.

– Muutama kyseli huvin vuoksi ja tuli katsomaan. Parhaimmillaan viihdyttiin kolme tuntia, pisimmillään viisi.

17-vuotiaalle pakettiautokortti?

Orastava pulaa on kuljettajista, erityisesti metsäkuljetuksissa ja sellaisissa tehtävissä, joissa joudutaan tekemään muutakin kuin ajamaan, hän sanoo. Vuosittain uusia kuljettajia tarvitaan noin 3 500 henkeä ja linja-autoliikenne mukaan lukien yli tuhat lisää.

– Kaikkia nuoria ei kiinnosta, että aamuviideltä tai kuudelta joutuu heräämään, kuljetus- ja logistiikka-alan liiton SKALin puheenjohtaja Teppo Mikkola sanoo.

” Kaikkia nuoria ei kiinnosta, että aamuviideltä tai kuudelta joutuu heräämään.

Kelit voivat olla kurjia, työtä joutuu tekemään autossa, ja työajat ovat usein epäsäännöllisiä.

– Euroopassa pula on huutava. Siellä logistiikkayritykset kertovat, että autoja jää pihalle, kun niitä ei kerta kaikkiaan saa liikkeelle.

Teppo Mikkola on Suomen Kuljetus ja Logistiikka ry:n SKALin puheenjohtaja.­

Merkittävin osa, jopa puolet, uusista kuljettajista tulee nykyään puolustusvoimista, joka tarjoaa kuljettajakoulutusta varusmiehille.

Liitto on myös esittänyt, että ammattipätevyyden voisi suorittaa näyttökokeena ja että 17-vuotiaat saisivat luvan pakettiauton ajoon kaupallisessa liikenteessä ja suorittaa samalla oppilaitoksessa pätevyyden.

Raakapuuta kuljettava Kari Malmstedt kertoo tuoreessa Kuljetusyrittäjässä, että kouluttaa kuljettajansa pääosin itse.

Riskinä on, että yrittäjä maksaa kaksivuotisen koulutuksen ajan ajotehtävistä palkkaa kahdelle, ja valmiiksi koulutettu kuljettaja siirtyykin sitten jonkun muun palvelukseen. Viime aikoina kuljettajia on vaihtunut aiempaan tiuhempaan, ja kilpailu hyvästä työvoimasta kiristyy.

– Jyvät erottuvat akanoista helposti jo ammattikouluista tulevien harjoittelijoiden joukosta, Malmstedt sanoo.